NEUVOSTON ASETUS (EY) N:o 2472/94,

annettu 10 päivänä lokakuuta 1994,

Jugoslavian liittotasavallan (Serbia ja Montenegro) kanssa käydyn kaupan tiettyjen rajoitusten lakkauttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 228 A artiklan,

ottaa huomioon Euroopan unionin perustamissopimuksen J.2 artiklan perusteella hyväksytystä Jugoslavian liittotasavallan (Serbia ja Montenegro) kanssa käydyn kaupan tiettyjen rajoitusten lakkauttamista koskevasta yhteisestä kannasta 10 päivänä lokakuuta 1994 tehdyn neuvoston päätöksen 94/673/YUTP(1), johon liittyvästä lakkauttamisesta Yhdistyneiden kansakuntien turvallisuusneuvosto päätti päätöslauselmassaan 943 (1994),

ottaa huomioon komission ehdotuksen,

sekä katsoo, että

Yhdistyneiden kansakuntien turvallisuusneuvosto, joka ottaa huomioon Jugoslavian liittotasavallan (Serbia ja Montenegro) viranomaisten Bosnian ja Hertsegovinan tasavaltaa varten esitetylle aluejärjestelylle antaman tuen sekä Yhdistyneiden kansakuntien pääsihteerin kertomuksen Jugoslavian liittotasavallan (Serbia ja Montenegro) ja Bosnian serbien valvonnassa olevien Bosnian ja Hertsegovinan alueiden välisen rajan sulkemisesta, on päätöslauselmassaan 943 (1994) päättänyt lakkauttaa Jugoslavian liittotasavaltaan (Serbia ja Montenegro) kohdistuvan kauppasaarron tietyt osat, ja

näillä edellytyksillä yhteisön on vastaavasti mukautettava olemassa oleva lainsäädäntö ja erityisesti Euroopan talousyhteisön ja Jugoslavian liittotasavallan (Serbia ja Montenegro) välisestä kaupasta 26 päivänä huhtikuuta 1993 annettu neuvoston asetus (ETY) N:o 990/93(2),

ON ANTANUT TÄMÄN ASETUKSEN:

1 artikla

Lakkautetaan asetuksessa (ETY) N:o 990/93 olevan 1 artiklan 2 kohdan a alakohta niiden siviililentojen osalta, jotka kuljettavat ainoastaan matkustajia ja heidän henkilökohtaisia tavaroitaan, kauppatavaroita lukuun ottamatta, Belgradin lentoasemalta tai Belgradin lentoasemalle.

2 artikla

Lakkautetaan asetuksessa (ETY) N:o 990/93 olevan 1 artiklan 1 kohdan c alakohta niiden lauttojen osalta, jotka kuljettavat ainoastaan matkustajia ja heidän henkilökohtaisia tavaroitaan, kauppatavaroita lukuun ottamatta, Jugoslavian liittotasavallassa (Serbia ja Montenegro) olevan Bar-kaupungin ja Italiassa olevan Bari-kaupungin välillä.

3 artikla

Sen estämättä, mitä tämän asetuksen 1 ja 2 artiklassa säädetään, jäsenvaltioiden toimivaltaiset viranomaiset voivat Yhdistyneiden kansakuntien turvallisuusneuvoston päätöslauselman 724 (1991) mukaan perustetun komitean päätösten ja menettelyjen mukaisesti sallia kauppatavaroiden kuljetuksen kyseisten lentojen tai lauttakuljetusten yhteydessä.

4 artikla

Lakkautetaan kaikki Jugoslavian liittotasavaltaan (Serbia ja Montenegro) suuntautuville tavaratoimituksille määrätyt ja erityisesti asetuksessa (ETY) N:o 990/93 olevan 1 artiklan 1 kohdan a, b, d ja e alakohdassa mainitut rajoitukset edellä 1 ja 2 artiklan nojalla sallittujen lentojen ja lauttakuljetusten osalta.

5 artikla

Lakkautetaan asetuksessa (ETY) N:o 990/93 oleva 8 artikla niiden ilma-alusten osalta, joita ei ole takavarikoitu 23 päivänä syyskuuta 1994, sekä laivojen osalta, jos kyseisiä ilma-aluksia ja laivoja käytetään tämän asetuksen nojalla sallittuihin lauttakuljetuksiin tai lentoihin.

6 artikla

Tätä asetusta sovelletaan sen estämättä, mitä kiellosta suostua sellaisia sopimuksia ja toimia koskeviin pyyntöihin, joiden täytäntöönpanoon Yhdistyneiden kansakuntien turvallisuusneuvoston päätöslauselma 757 (1992) ja siihen liittyvät päätöslauselmat ovat vaikuttaneet, 11 päivänä heinäkuuta 1994 annetussa neuvoston asetuksessa (EY) N:o 1733/94(3) säädetään.

7 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tätä asetusta sovelletaan 5 päivästä lokakuuta 1994 alkaen 12 päivään tammikuuta 1995.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 10 päivänä lokakuuta 1994.

Neuvoston puolesta

Puheenjohtaja

Th. WAIGEL

(1) EYVL N:o L 266, 15.10.1994, s. 11

(2) EYVL N:o L 102, 28.4.1993, s. 14

(3) EYVL N:o L 182, 16.7.194, s. 1